Vicky on Dominikaani Vabariigist pärit  mulatitar. See ilmselt selgitab ka tumedamavärviliste rikkaliku kontsentratsiooni tema salongis ja selle ümbruses. Vahepeal laienes kogukond sedavõrd, et Vicky unustas ära, et pidi lisaks värvimisele mu juukseid ka lõikama ning tasapisi lisanduvad kliendid muutusid järjekorra tõttu natuke rahutuks. Ent asi lahenes kohe: üks eriti valju häälega naabrinaine asus vabatahtlikult järgmise kunde pead pesema ja lõikuseks ettevalmistusi tegema. Vicky abikaasa astus samuti läbi, jutustas üksikasjalikult, mida temaga arsti  juures tehtud oli ning pissitas tualettruumis ära nende ühise tütre, kui laps oli seda korduvalt ja häälekalt nõudnud. Dominikaani inimeste omavahelist rõõmsat hõikumist saatsid (samuti muljetavaldava helitugevusega) plaadilt tulevad bachata- ja cumbiarütmid.